钦定古今图书集成/理学汇编/文学典/第053卷 > 于休烈
## 钦定古今图书集成/理学汇编/文学典/第053卷 > 于休烈

按《唐书于志宁传》：“志宁曾孙休烈。休烈机鉴融敏，善
文章，与会稽贺朝万齐融、延陵包融齐名。开元初，第
进士，又擢制科，历秘书省正字。吐蕃金城公主请文
籍四种，元宗诏秘书写赐。休烈上疏曰：‘戎狄，国之寇；
经籍，国之典也。戎之生心，不可以无备。昔东平王求
《史记》诸子，汉不与之，以《史记》多兵谋，诸子杂诡术也’。”
东平，汉之懿戚，尚不示征战之书，今西戎国之寇仇，
安可贻以经典？且吐蕃之性，慓悍果决，善学不回。若
达于《书》则知战，深于《诗》，则知武夫有师干之试；深于
《礼》，则知《月令》有废兴之兵；深子《春秋》，则知用师诡诈
之计；深于文则知往来书檄之制。此何异假寇兵，资
盗粮也！臣闻鲁秉《周礼》，齐不加兵；吴“获乘车，楚屡奔
命，丧法危邦，可取鉴也。公主下嫁异国，当用夷礼，而
反求良书，恐非本意，殆有奸人劝导其中。若陛下虑
失其情，示不得已，请去《春秋》。”夫《春秋》当周德既衰，诸
侯盛强，征伐竞兴，情伪于是乎生，变诈于是乎起，有
以臣召君，取威定霸之事，诚与之国之患也。狄固贪
婪，贵货易土，正可锡“以锦彩，厚以金玉，无足所求，以
资其智。”疏入，诏中书门下议，侍中裴光庭曰：“吐蕃不
识《礼经》，孤背国恩。今求哀稽颡，许其降附，渐以《诗》《书》，
陶以声教，斯可致也。休烈但见情伪变诈，于是乎生，
不知忠信节义，亦于是乎在。”帝曰：“善。”遂与之。累迁起
居郎、直集贤殿学士、比部郎中。杨国忠为宰相，斥不
附己者。出为中部郡太守。肃宗立，休烈奔行在，擢给
事中，迁太常少卿，知礼仪事，兼修国史。帝尝谓曰：“良
史者，君举必书，朕有过失，顾卿何如？”对曰：“禹、汤罪己，
其兴也勃焉。有德之君，不忘规过于时。”经大盗后，史
籍燔𡙇，休烈奏《国史》《开元实录》《起居注》及馀书三千
八百馀篇，藏兴庆宫。兵兴，焚炀皆尽。请下“御史核史
馆所由，购府县，有得者许上送官，一书进官一资，一
篇绢十匹，凡数月止获一二篇。”唯韦述以其家藏国
史百三十篇上献，中兴文物未完，休烈献《五代论》，讨
著旧章，天子嘉之。转工部侍郎，仍修史。宰相李揆矜
己护前羞，与同史任为等列，奏徙休烈为国子祭酒，
权留史馆修撰以卑下之，休烈安然无屑意。乾元初，
始诏百官元日冬至于光顺门贺皇后。休烈奏：“‘《周礼》
有命夫朝人君，命妇朝女君’。自显庆以来，则天皇后
甫行此礼，而命妇与百官杂处，在礼不经。”帝罢之。代
宗嗣位，甄别名品，元载称其清谅。拜右散骑常侍，兼
修国史，加礼仪使，迁太常卿，累进工部尚书，封东海
郡公。虽历清要，不治产。性恭俭仁爱，无喜愠之容。乐
贤下善，推毂士甚众。年老，笃意经籍，嗜学不厌。妻韦
卒，天子嘉休烈父子著儒行，诏赠韦国夫人，葬给卤
簿、鼓吹。岁中，休烈亦卒，年八十一。帝为叹息，赠尚书
左仆射，谥曰元，遣谒者就第宣慰，为儒者荣。二子益、
肃及休烈时相继为翰林学士。益，天宝初及进士第。
肃终给事中，赠吏部侍郎。肃子敖，字蹈中，擢进士，为
秘书省校书郎。杨凭、李鄘、吕元膺相继辟幕府。元和
初，拜监察御史，五迁至右司郎中，进给事中、左拾遗。
庞严为元稹、李绅所厚，与蒋防俱荐为翰林学士。李
逢吉诬绅罪，逐之，而出严为信州刺史，防汀州刺史。
敖封还诏书，缙、绅意申严枉，及駮奏下，乃论贬严太
轻，众皆嗤噪。逢吉乃厚敖，三迁至户部侍郎，出为宣
歙观察使。敖修谨家世，用文学进，初为时所称。及居
官无所建明，不遌物以自容，名益减。卒赠礼部尚书。
四子：球、珪、瓌、琮，皆清显。琮知名。
按《旧唐书》本传，肃宗以太常钟磬，自隋已来，所传五
音，或有不调。乾元初，谓休烈曰：“古者圣人作乐，以应
天地之和，以合阴阳之序，则人不夭扎，物不疵疠。且
金石丝竹，乐之器也。比亲享郊庙，每听悬乐，宫商不
备，或钟磬失度，可尽将钟磬来，朕当于内自定。”太常
集乐工考试数日，审知差错，然后令别铸造磨刻。及
事毕，上临殿亲试考击，皆合五音，群臣称庆。